作者：彭耜
词牌/韵律：十二时・忆少年

paragraphs: 素馨花、在枝无几。
秋入阑干十二。
那茉莉、如今已矣。
只有兰英菊蕊。
霜蟹年时，香橙天气。
总是悲秋意。
问宋玉、当日如何，对此凄凉风月，怎生存济。
还未知、幽人心事。
望得眼穿心碎。
青鸟不来，彩鸾何处，云锁三山翠。
是碧霄有路，要归归又无计。
奈何他、水长天远，身又何曾生翼。
手拈芙蓉，耳听鸿雁，怕有丹书至。
纵人间富贵，一岁复一岁。
此心终日绕香盘，在篆畦儿里。